Presidenti turk dënon rezolutën që e cilëson gjenocid masakrimin e armenëve
Komisioni për Marrëdhëniet me Jashtë i Dhomës së Përfaqësuesve të Kongresit amerikan e miratoi rezolutën me 27 vota pro dhe 21 kundër
Presidenti i Turqisë, Abdullah Gyl, dënoi një rezolutë të miratuar nga komisioni për marrëdhëniet me jashtë i Dhomës së Përfaqësusve të kongresit amerikan, në të cilën vrasjet e qindra mijëra armenëve gjatë luftës së parë botërore karakterizohen si gjenocid. Ky komision miratoi dje rezolutën jo-detyruese me 27 vota pro dhe 21 kundër. Tani rezoluta do të debatohet dhe do të hidhet në votë në të gjithë Dhomën e Përfaqësusve me 435 anëtarë. Presidenti turk Gyl e cilësoi rezolutën të papranueshme dhe pa vlerë për popullin turk. Por grupe armeno-amerikane e përshëndetën miratimin e rezolutës, duke e quajtur një pranim nga ana e Shteteve të Bashkuara të gjenocidit të parë të shekullit të 20-të. Votimi në komisionin e Dhomës së Përfaqësusve u bë megjithë kundërshtimin e shprehur si nga Turqia edhe nga Presidenti Xhorxh Bush. Armenia e akuzon perandorinë otomane për vrasjen e 1,5 milion armenëve në periudhën 1915-1923 në përpjekje për t’i larguar ata nga territori, që tani është Turqia lindore. Një memorial për këto viktima është ngritur tani në qytetin e Jerevanit. Turqia e hedh poshtë këtë akuzë, duke e cilësuar numrin e të vdekur si të ekzagjeruar, madje thotë se shumë armenë humbën jetën në trazirat civile gjatë rënies së perandorisë otomane. Rezoluta e miratuar nuk ka fuqi detyruese, pra shpreh vetëm opinionin e komisionit. Ajo nuk ka fuqi ligjore, megjithatë politikanët turq ndërmorën një përpjekje lobiste intensive për të ndaluar miratimin e saj. Kryeministri Reçep Tajip Erdogan i telefonoi javën e kaluar personalisht presidentit Bush për t’i shprehur kundërshtimin e tij. Tetë ish sekretarë amerikanë të shtetit i bënë thirrje kongresit që të hiqte dorë nga kjo rezolutë, duke thënë se ajo do të kërcënonte interesat amerikane në Lindjen e Mesme. Duke folur dje në Shtëpinë e Bardhë, presidenti Bush u bëri përsëri thirrje ligjvënësve që ta hidhnin poshtë rezolutën. Kundërshtarët e rezolutës thanë se miratimi i saj mund ta nxiste Turqinë t’u mohonte forcave ajrore të Shteteve të Bashkuara përdorimin e bazës ajrore turke në Incirlik, një bazë e rëndësishme strategjike për operacionet ushtarake amerikane në Irak dhe në Afganistan. Por përkrahësit e rezolutës, mes tyre edhe kongresmeni i partisë republikane, Kristofër Smith, thanë se Shtetet e Bashkuara duhet të mbajnë me çdo kusht një qëndrim moral kundër krimeve të historisë. Edhe anëtarja demokrate e Dhomës së Përfaqësusve, Shilla Xhekson Li u bashkua me përkrahësit e rezolutës, që e cilësuan atë si një denoncim të gjenocidit dhe jo një ofendim për popullin e sotëm turk. Udhëheqësit demokratë synojnë ta debatojnë rezolutën lidhur me gjenocidin e popullit armen në Dhomën e Përfaqësusve muajin e ardhshëm, ndërkohë që një projekt-rezolutë e ngjashme pritet edhe në senatin amerikan. (ze)